O ***Discóbolo*** (do grego antigo δισκοβόλος *diskobolos*) é unha escultura realizada por Mirón de Eleuteras ao redor do 455 a.C. que representa a un atleta xusto no intre de guindar un disco. Mirón, un dos escultores importantes do primeiro clasicismo, moi coñecido polas súas representacións de atletas é, tamén, citado por Plinio o Vello na súa *Naturalis Historia,* na que aparecen listadas as obras realizadas polo escultor.

Descrición
----------

Mirón que, como Policleto, formárase no estilo severo, e mantén aínda algunha das súas características mentres vai evolucionando até representar formas atléticas masculinas cheas de forza. Así, nesta obra, representa o corpo no intre da súa máxima tensión mais, con todo, ese esforzo non se reflicte totalmente no rostro, que amosa só unha feble concentración. A torsión do corpo é vigorosa, pero ao mesmo tempo harmoniosa e delicada. A beleza radica na súa composición xeométrica.

Porén, xunto do deseño anatómico, tamén está interesado en representar o movemento. Todo o corpo está botado cara a adiante, para producir co abaneo posterior o impulso necesario para poder lanzar o disco. E aínda que os brazos crean un amplo arco, unha composición novidosa, a estatua segue manifestando unha clara idea de frontalidade, como en períodos anteriores, non sendo até o seguinte séculos que os escultores crearán estatuas para seren vistas dende tódolos puntos de vista.

Hai quen interpreta que a figura representa ao heroe «Hyakinthos» (Xacinto), amado por Apolo, o cal matouno de xeito involuntario cun disco. Despois, co seu propio sangue crearía a flor do mesmo nome. Sobre este tema existe un cadro, pintado por Giambattista Tiepolo, no Museo Thyssen-Bornemisza de Madrid, e unha ópera de Mozart (*Apollo et Hyacinthus,* 1767).

Descubrimento
-------------

Como con case todas as esculturas gregas, non existe o orixinal, seguramente realizado en bronce, senón que se coñece a obra a partir das múltiples copias romanas en mármore talladas, neste caso, de época imperial. De entre estas copias que sobreviviron, a máis coñecida e valorada é a coñecida como *Lancelotti,* que apareceu na Vila Palombara propiedade da familia Massimo, en 1781. Actualmente atópase no Museo Nazionale Romano de Roma. Exposta no mesmo museo hai outra copia, denominada o Discóbolo *Castelporziano*, descuberto na localizade que lle dá o nome en 1906. Esta copia, que aparece sen cabeza e con sen pernas resulta máis realista no tratamento dos volumes e xa reflicte os avances técnicos conseguidos entre o clasicismo grego e a escultura romana imperial.

Outra copia notable foi descuberta en 1790, e procede da Vila Adriana de Tívoli. Esta escultura é propiedade do Museo Británico dende 1805, onde se atopa á vista do público e como elemento cabe dicir que a cabeza fora restaurada de xeito incorrecto e mira para diante en vez de mirar cara ao disco.

Influencia
----------

O *Discóbolo* de Mirón no Xardín Botánico de Copenhague, Dinamarca.
Entre os autores que realizaron versión desta obra, unha das máis curiosas e a da interpretación surrealista de Salvador Dalí, titulada *El atleta cósmico*, que foi empregada como a imaxe que representaba a España nos Xogos Olímpicos de México (1968). Ao non chegar o artista a un acordo co goberno de Franco sobre o pago da obra, esta foi mercada a xeito particular por  Anselmo López Fuertes, subdelegado da Delegación Nacional de Educación Física, quen a finais dos anos 1970 cedeulla en calidade de depósito ao rei Xoán Carlos, que a empraza nun lugar destacado no seu despacho do Palacio da Zarzuela. En 2013 os herdeiros do propietario chegaron a un acordo con Patrimonio Nacional polo que percibiron 2,8 millóns de euros polo cadro.

Tamén se emprega esta figura na moeda de 2 €, impresa por Grecia como conmemoración dos Xogos Olímpicos de Atenas en 2004.

Galería
-------

* 
* Discóbolo, Londres, British Museum, coa cabeza restaurada de xeito incorrecto.*Discóbolo*, Londres, British Museum, coa cabeza restaurada de xeito incorrecto.
* 
* 
*

Notas
-----

1. ↑  O que guinda discos.
2. ↑  Esta escultura, no orixinal de bronce, só a coñecemos a través de copias romanas en mármore.
3. ↑  Hartt, Frederic (1989). *Arte*. Arte y estética. Akal. p. 179. ISBN 978-84-7600-411-1.
4. ↑  Manca, Joseph; Bade, Patrick; Costello, Sarah (2007). *1000 esculturas de los grandes maestros*. Númen. p. 104. ISBN 978-1-78310-410-9.
5. ↑  "Britishmuseum.org". Archived from the original on 30-12-2014. Consultado o 13-10-2016.
6. ↑  "El confidencial.com". Consultado o 13-10-2016.

Véxase tamén
------------

### Outros artigos

|  |  |
| --- | --- |
|  | Wikimedia Commons ten máis contidos multimedia na categoría:  ***Discóbolo*** |

* Mirón
* Escultura grega

### Ligazóns externas

* Discóbolo no Museo Nacional de Reproducións Artísticas
* Skulpturhalle, Basel (Alemán)
* Discóbolo en AlacantArquivado 26 de marzo de 2009 en Wayback Machine.

|  |  |
| --- | --- |
| Control de autoridades | 
* Wd: Q133732
* EBID: ID
* GEC: 0022586

 |